Il mont des bancjis simpri mancul dongje des nestris cjasis
Timp di licuidazions? Al somearès di sì, viodudis lis compris che a son stadis fatis intai ultins timps in Friûl (Amga, Latariis Furlanis, apalts pal stadi) e che a somein che no cognossin frens. Il gnûf front che si vierç al è cumò chel dal credit: CariFvg, la Casse di sparagn regjonâl, e riscje cumò di jessi inglobade in Cariveneto, simpri dal Grup Intesa San Paolo. Razionalizazion, e ven definide.
Lassìn stâ i aspiets esteriôrs (il cambi di non, par esempli) e concentrìnsi sui efiets pratics cierts (su nivei ocupazionâi e sportei al è ancjemò adore par pronunziâsi): centris decisionâi strategjics che si slontanin dal teritori; mancul jentradis pe Regjon par svariâts milions di euros; pericul di riduzion dai contribûts che la Fondazion Crup, azioniste di CariFvg, an par an e met sul teritori. No dome dal mont politic, ma ancje di chel economic, si son sintudis za vôs preocupadis: dal rest, il credit al reste l’element centrâl pal disvilup des aziendis e al è il pericul che il slontanament dai centris decisionâi, cu la pierdite di un contat vêr cul teritori e la cognossince aprofondide dal tiessût produtîf locâl, al puedi tradusisi intun dam grâf pes aziendis furlanis.
Ma, dal rest, chê di Cariveneto no je la uniche operazion che e cjape dentri il sisteme creditizi regjonâl. Dopo plui di cuarante agns, di fat, Lorenzo Pelizzo al salude la presidence de Bancje Popolâr di Cividât. Intal procès di rinovament, in ogni câs, la “liende” familiâr e continue cu la presince dal nevôt di Lorenzo, Guglielmo, avocat, fi di Giovanni (ex president de Provincie e de Ausse Cuar). Sul avignî de Cividât, che e à sierât il belanç 2013 in ros, lis vôs si stracin e si fevele di pussibii interessaments de bande di altris bancjis popolârs (tra chestis la sudtirolese Volksbank, che e à metût inte smire Marostica), ancje se Lorenzo Pelizzo al à subordenât il propri pas indaûr al mantigniment de autonomie dal istitût cividin, dulà che però ancje tra i socis al è un ciert discontent, viodûts i risultâts resints. O starìn a viodi.
La situazion dal setôr dal credit si fâs duncje delicade, a plui reson se si calcolin lis tensions intal mont des Bancjis di credit cooperatîf, dovudis ai contrascj sul contrat integratîf regjonâl. E soredut se si ten cont dal disastri rapresentât dal câs Mediocredito Fvg, che par chel e je previodude une ricapitalizazion fuarte (intal ordin dai 100 milions) e che, al pâr, al acusarà ancjemò pierditis intal ordin dai 60 e 40 milions, in maniere rispetive, intal 2014 e 2015. Almancul, stant a ce che e à afermât di resint la neo-presidente Cristiana Compagno. Di visâsi, a chest fin, che al plan di ricapitalizazion no varès di partecipâ la Popolâr di Cividât (che e deten pôc plui dal 2,5% dal capitâl sociâl), intant che la Fondazion CrTrieste (Grup Unicredit), seconde azioniste dopo la Regjon cun plui dal 32%, e scuen ancjemò jessî des risiervis. In câs di dinei, pai socis si tratarès di vê di assumisi une altre cjame…
E chest nol è ancjemò dut. Parcè che Bancje Popolâr di Cividât e CariFvg a àn za anunziât di volê esercitâ la “way out”, trasformant la partecipazion detignude inte finanziarie regjonâl Friûl in azions di Autoviis Venitis. Operazion logjiche: Autoviis e devente cussì un “ripâr” sigûr, a front de situazion incierte di Friulia (che dentri al figure Mediocredito, che fin al 2016 nol rivarà al pont di paritât di belanç). Insume, miôr un rindiment sigûr, evitant cussì chei pericui che invezit a varessin di jessi leâts in maniere natural al “fâ bancje” e colaborâ al disvilup e ae cressite dal tiessût produtîf dal teritori. Ma, si sa, no son timps facii e il cont economic al dete leç. Dal rest, parcè mai lis bancjis varessino di racuei l’invît de presidente Serracchiani a “un sens responsabil di comunitât”, cuant che Mediocredito e Friulia a àn dât esempli, intal timp, di no preocupâsi masse, almancul a judicâ dai risultâts? Ae fin de fiere, al solit, a paiâ a son il tiessût produtîf e il teritori. Intal spirt plui pûr de leç dal Menga. ❚
Linux
fur_Latn fur_Latn fur_Latn fur_Latn fur_Latn fur_Latn szl_Latn